b'\n_START_ARTICLE_\nEnrique Mosconi\n_START_SECTION_\n\xc5\xbdivljenjepis\n_START_PARAGRAPH_\n26. maja 1891 je vstopil v voja\xc5\xa1ko akademijo, kjer je 20. novembra 1894 diplomiral kot pehotni podporo\xc4\x8dnik. Dodeljen je bil 7. pehotnemu polku, kjer je pri\xc4\x8del pisati Priro\xc4\x8dnik za kampanjsko pehoto. Leta 1896 je bil poslan v Buenos Aires, kjer je pri\xc4\x8del usposabljanje za voja\xc5\xa1kega in\xc5\xbeenirja; \xc4\x8dez tri leta (1899) je bil poslan v Ande, kjer je deloval kot topograf in geodet. _NEWLINE_Leta 1901 je doktoriral \xc5\xa1e na Fakulteti za fizikalne in naravne znanosti Univerze Buenos Airesa z doktorsko nalogo o jezu na jezeru Nahuel Huapi. \xc4\x8cez dve leti (1903) je bil preme\xc5\xa1\xc4\x8den k in\xc5\xbeenirstvu Argentinske kopenske vojske. V letih 1906-08 je bil na \xc5\xa1tudijskemu potovanju po Evropi (Italija, Belgija in Nem\xc4\x8dija), kjer je \xc5\xa1tudiral hidro- in plinske elektrarne. \xc5\xa0tiri leta je nato pre\xc5\xbeivel v sestavi 10. zahodnopfal\xc5\xa1kega bataljona, medtem ko je opravil \xc5\xa1e podiplomski \xc5\xa1tudij na Artilerijski in in\xc5\xbeenirski vi\xc5\xa1ji tehni\xc5\xa1ki \xc5\xa1oli v Charlottenburgu. _NEWLINE_Leta 1909 se je vrnil v Argentino, kjer je postal poveljnik 2. in\xc5\xbeenirskega bataljona; na tem polo\xc5\xbeaju je ostal le nekaj mesecev, saj so ga ponovno poslali nazaj v Evropo z nalogo pridobitve materiala za in\xc5\xbeenirstvo. Hkrati pa je nadaljeval \xc5\xa1tudij telegrafije in \xc5\xbeelezni\xc5\xa1tva v Nem\xc4\x8diji, Franciji in Avstro-Ogrski. Decembra 1914 se je vrnil v Argentino in postal poveljnik In\xc5\xbeenirskega polka; na tem polo\xc5\xbeaju je ostal do leta 1915, ko je bil imenovan za poveljnika arzenala Esteban de Luca. V letih 1920\xe2\x88\x9222 je bil na\xc4\x8delnik aeronavti\xc4\x8dnega oddelka Argentinske kopenske vojske. _NEWLINE_16. oktobra 1922 je postal generalni direktor Fiskalnih petrolejskih rezerv; na tem polo\xc5\xbeaju je ostal devet let, v katerih si je prizadeval za izbolj\xc5\xa1anje raziskav in raz\xc5\xa1iritev \xc4\x8drpanja petroleja. _NEWLINE_Po njem so poimenovali mesto General Enrique Mosconi in bli\xc5\xbenje letali\xc5\xa1\xc4\x8de v Tartagalu ter sose\xc5\xa1\xc4\x8dino General Mosconi v mestu Comodoro Rivadavia. Leta 1983 so ustanovili Argentinski energetski in\xc5\xa1titut General Mosconi, ki je neprofitna organizacija, ki si prizadeva za racionalno raziskovanje virov energije in razvoja povezanih aktivnosti za dobre interese prebivalstva.'